ประกาศกระทรวงเกษตรและสหกรณ์ประกาศกระทรวงเกษตรและสหกรณ์เรื่องการกำหนดแบบและวิธีการแจ้งที่ดินเพื่อเกษตรกรรมตามพระราชบัญญัติการปฏิรูปที่ดินเพื่อเกษตรกรรมพ.ศ.๒๕๑๘------------ อาศัยอำนาจตามความในมาตรา๓๓ แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘ รัฐมนตรีว่าการกระทรวงเกษตรและสหกรณ์ออกประกาศยกเลิกประกาศกระทรวงเกษตรและสหกรณ์ และกระทรวงมหาดไทย เรื่องการกำหนดแบบและวิธีการแจ้งที่ดินเพื่อเกษตรกรรม ตามความในมาตรา ๓๓แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘ ลงวันที่ ๑๐ กุมภาพันธ์ ๒๕๑๙ประกาศกระทรวงเกษตรและสหกรณ์ และกระทรวงมหาดไทย ฉบับที่ ๒ (พ.ศ. ๒๕๑๙) เรื่องการกำหนดแบบและวิธีการแจ้งที่ดินเพื่อเกษตรกรรม ตามความในมาตรา ๓๓แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘ ลงวันที่ ๙ ธันวาคม ๒๕๑๙ และประกาศกระทรวงเกษตรและสหกรณ์ ฉบับที่ ๓(พ.ศ. ๒๕๒๐) เรื่อง กำหนดแบบและวิธีการแจ้งที่ดินเพื่อเกษตรกรรมตามพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘ ลงวันที่ ๑๘ กุมภาพันธ์ ๒๕๒๐และให้ใช้ความต่อไปนี้แทน ข้อ๑ให้ผู้ว่าราชการจังหวัดในท้องที่ที่มีเขตปฏิรูปที่ดินเป็นพนักงานเจ้าหน้าที่แจ้งโดยการประกาศให้เจ้าของที่ดินที่มีที่ดินเพื่อเกษตรกรรมในเขตปฏิรูปที่ดินมาแจ้งการถือครองที่ดินของตน ต่อพนักงานเจ้าหน้าที่ซึ่งกำหนดตามประกาศกระทรวงนี้ตามแบบและวิธีการที่รัฐมนตรีกำหนด ภายใน ๙๐ วัน นับแต่วันที่ปิดประกาศการแจ้งของผู้ว่าราชการจังหวัดดังกล่าว ที่ดินเพื่อเกษตรกรรมที่เจ้าของต้องแจ้งได้แก่ ที่ดินที่ใช้หรือมีไว้เพื่อใช้หรือโดยสภาพของที่ดินเหมาะแก่การใช้ทำนา ทำไร่ ทำสวน เลี้ยงสัตว์เลี้ยงสัตว์น้ำ และกิจการอื่นตามที่รัฐมนตรีว่าการกระทรวงเกษตรและสหกรณ์กำหนด โดยประกาศในราชกิจจานุเบกษา ข้อ๒ให้นายอำเภอหรือปลัดอำเภอผู้เป็นหัวหน้าประจำกิ่งอำเภอในท้องที่ซึ่งที่ดินตั้งอยู่เป็นพนักงานเจ้าหน้าที่ผู้รับแจ้งที่ดินเพื่อเกษตรกรรมตามความในมาตรา ๓๓แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘ ข้อ๓ ประกาศของพนักงานเจ้าหน้าที่ตามข้อ๑. ให้ปิดประกาศไว้ ณ ศาลากลางจังหวัด สำนักงานการปฏิรูปที่ดินจังหวัดสำนักงานที่ดินจังหวัด ที่ว่าการอำเภอ ที่ว่าการกิ่งอำเภอ และที่ทำการกำนันซึ่งอยู่ในท้องที่เขตปฏิรูปที่ดิน ข้อ๔ให้บรรดาเจ้าของที่ดินที่มีที่ดินเพื่อเกษตรกรรม ซึ่งอยู่ในเขตปฏิรูปที่ดินแจ้งจำนวนแปลงที่ดิน ที่ตั้งของที่ดินชนิดและเลขที่หนังสือสำคัญสำหรับที่ดิน ขนาดของที่ดินแต่ละแปลง ผู้มีกรรมสิทธิ์ร่วม ลักษณะของการทำประโยชน์ในที่ดินประเภทของการทำประโยชน์ในที่ดิน และภาระติดพันในที่ดินที่ตนเป็นเจ้าของทุกแปลง ตามแบบ ส.ป.ก.๕-๑๙ แนบท้ายประกาศกระทรวงนี้ ข้อ๕ การแจ้งที่ดินเพื่อเกษตรกรรมตามข้อ ๔ ให้ปฏิบัติดังนี้ (๑)ให้เจ้าของที่ดินแจ้งการถือครองที่ดินด้วยตนเอง ตามแบบที่กำหนดไว้ในข้อ ๔ พร้อมกับนำหลักฐานหนังสือสำคัญสำหรับที่ดินและบัตรประจำตัวประชาชน ไปแสดงต่อพนักงานเจ้าหน้าที่ ในกรณีที่เจ้าของที่ดินไม่สามารถไปแจ้งด้วยตนเองได้หรือเจ้าของที่ดินเป็นผู้เยาว์หรือคนไร้ความสามารถหรือคนเสมือนไร้ความสามารถหรือนิติบุคคล ให้ผู้แทนเจ้าของที่ดินนำหลักฐานหนังสือมอบให้ทำการแจ้งที่ดินตามแบบที่สำนักงานการปฏิรูปที่ดินเพื่อเกษตรกรรมกำหนดหลักฐานการเป็นผู้แทนโดยชอบธรรม หลักฐานการเป็นผู้อนุบาลหลักฐานการเป็นผู้พิทักษ์ หรือหลักฐานการเป็นผู้แทนนิติบุคคลแล้วแต่กรณีมาแสดงประกอบการแจ้งต่อพนักงานเจ้าหน้าที่ (๒) ในการแจ้งให้กรอกรายการจำนวนแปลงที่ดินที่ตั้งของที่ดิน ชนิดและเลขที่หนังสือสำคัญสำหรับที่ดิน ขนาดเนื้อที่ของที่ดินแต่ละแปลงจำนวนผู้ถือกรรมสิทธิ์ร่วมในที่ดิน ภาระติดพันใด ๆ ในที่ดิน การทำประโยชน์ในที่ดินและเนื้อที่ที่ทำประโยชน์ เป็นรายแปลงในแบบแจ้งที่ดินตามข้อ ๔ (๓)ที่ดินแปลงใดมีบุคคลหลายคนเป็นเจ้าของร่วมกัน ให้เจ้าของที่ดินผู้ถือหลักฐานหนังสือสำคัญสำหรับที่ดินเป็นผู้แจ้งที่ดินแปลงนั้นและให้ระบุชื่อผู้เป็นเจ้าของร่วมในแบบแจ้งที่ดินตามข้อ ๔ (๔)ในกรณีเจ้าของที่ดินให้บุคคลอื่นเช่าทำประโยชน์ในที่ดินไม่ว่าเต็มแปลงหรือบางส่วน ให้ผู้แจ้งที่ดินระบุเนื้อที่ที่ให้เช่าแต่ละรายในแบบแจ้งที่ดินตามข้อ ๔ ประกาศณ วันที่ ๑๐ เมษายน ๒๕๓๓ พลตรีสนั่น ขจรประศาสน์ รัฐมนตรีว่าการกระทรวงเกษตรและสหกรณ์[ดูข้อมูลจากภาพกฎหมาย][รก.๒๕๓๓/๑๐๓/๑พ/๑๖ มิถุนายน ๒๕๓๓]